CELEX: 32015D1173
Language: lt
Date: 1436832000000
Title: 2015 m. liepos 14 d. Tarybos įgyvendinimo sprendimas (ES) 2015/1173, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

17.7.2015   
            
            
               LT
            
            
               Europos Sąjungos oficialusis leidinys
            
            
               L 189/36
            
         TARYBOS ĮGYVENDINIMO SPRENDIMAS (ES) 2015/1173
   2015 m. liepos 14 d.
   kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Direktyvos 2006/112/EB 287 straipsnio 14 punktu Lenkijai leidžiama nuo pridėtinės vertės mokesčio (toliau – PVM) atleisti apmokestinamuosius asmenis, kurių metinė apyvarta neviršija 10 000 EUR sumos, apskaičiuotos nacionaline valiuta pagal įstojimo dienos valiutos konvertavimo kursą;
            
         
               (2)
            
            
               Tarybos sprendimu 2009/790/EB (2) iki 2012 m. gruodžio 31 d. taikant nukrypti leidžiančią nuostatą Lenkijai buvo leista nuo PVM atleisti apmokestinamuosius asmenis, kurių metinė apyvarta neviršija 30 000 EUR sumos, apskaičiuotos nacionaline valiuta pagal įstojimo dienos valiutos konvertavimo kursą;
            
         
               (3)
            
            
               Tarybos įgyvendinimo sprendimu 2012/769/ES (3) nukrypti leidžianti priemonė, nustatyta Tarybos sprendime 2009/790/EB, buvo pratęsta iki 2015 m. gruodžio 31 d.;
            
         
               (4)
            
            
               2014 m. gruodžio 23 d. Komisijoje užregistruotu raštu Lenkija paprašė leisti pratęsti priemonės, kuria nukrypstama nuo Direktyvos 2006/112/EB 287 straipsnio 14 punkto, kad toliau galėtų nuo PVM atleisti apmokestinamuosius asmenis, kurių metinė apyvarta neviršija 30 000 EUR sumos, apskaičiuotos nacionaline valiuta pagal įstojimo dienos valiutos konvertavimo kursą, taikymą. Pagal tą priemonę apmokestinamieji asmenys toliau būtų atleidžiami nuo tam tikrų ar visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
            
         
               (5)
            
            
               2015 m. vasario 6 d. laiškais Komisija pranešė kitoms valstybėms narėms apie Lenkijos prašymą. 2015 m. vasario 9 d. laišku Komisija pranešė Lenkijai, kad turi visą prašymui įvertinti būtiną informaciją;
            
         
               (6)
            
            
               iš Lenkijos pateiktos informacijos matyti, kad pritaikius priemonę 103 617 apmokestinamųjų asmenų pasinaudojo priemone, ir apskaičiuota, kad dėl to 2013 m. į valstybės biudžetą iš PVM surenkamų pajamų suma sumažėjo maždaug 0,32 %;
            
         
               (7)
            
            
               atsižvelgiant į tai, kad padidinus ribą sumažėjo mažiausio verslo PVM prievolės, nors vis dar galima pasirinkti taikyti įprastines PVM procedūras, kaip nustatyta Direktyvos 2006/112/EB 290 straipsnyje, reikėtų leisti Lenkijai toliau ribotą laikotarpį taikyti minėtą priemonę;
            
         
               (8)
            
            
               nukrypti leidžianti nuostata neturi poveikio Sąjungos nuosaviems ištekliams, renkamiems iš PVM;
            
         
               (9)
            
            
               todėl Sprendimas 2009/790/EB turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2009/790/EB 2 straipsnis pakeičiamas taip:
   
      „2 straipsnis
      Šis sprendimas taikomas nuo 2010 m. sausio 1 d. iki 2018 m. gruodžio 31 d.“
   
   2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas Lenkijos Respublikai.
   
      Priimta Briuselyje 2015 m. liepos 14 d.
      
         
            Tarybos vardu
         
         
            Pirmininkas
         
         P. GRAMEGNA
      
   
   
      (1)  OL L 347, 2006 12 11, p. 1.
   
      (2)  2009 m. spalio 20 d. Tarybos sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 283, 2009 10 30, p. 53).
   
      (3)  2012 m. gruodžio 4 d. Tarybos įgyvendinimo sprendimas 2012/769/ES, kuriuo iš dalies keičiamas sprendimas 2009/790/EB, kuriuo Lenkijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 338, 2012 12 12, p. 27).